วิกฤต “โควิด”-ศก.โลก ดันดัชนีเชื่อมั่นทองคำ ส.ค. พุ่ง 13.03 จุด ชี้ยังผันผวนได้อีก
ศูนย์วิจัยทองคำ เผยวิกฤต "โควิด"-ศก.โลก ดันดัชนีเชื่อมั่นทองคำ ส.ค. พุ่ง 13.03 จุด ชี้ยังผันผวนได้อีก แนะนักลงทุนจับตาใกล้ชิด
ศูนย์วิจัยทองคำ เผยวิกฤต "โควิด"-ศก.โลก ดันดัชนีเชื่อมั่นทองคำ ส.ค. พุ่ง 13.03 จุด ชี้ยังผันผวนได้อีก แนะนักลงทุนจับตาใกล้ชิด
11 ส.ค. 2563

นายพิบูลย์ฤทธิ์ วิริยะผล ผู้อำนวยการศูนย์วิจัยทองคำ เปิดเผยว่า ดัชนีความเชื่อมั่นราคาทองคำประจำเดือน ส.ค.63 อยู่ที่ระดับ 75.54 จุด ปรับเพิ่มขึ้น 13.03 จุด เมื่อเทียบกับเดือน ก.ค.63 ซึ่งอยู่ที่ระดับ 62.51 จุด โดยปัจจัยที่ทำให้ดัชนีฯ ปรับเพิ่มขึ้นมีสาเหตุมาจากความไม่แน่นอนของเศรษฐกิจโลก ความต้องการซื้อสินทรัพย์ปลอดภัย และสถานการณ์การแพร่ระบาดของเชื้อไวรัสโควิด-19 ส่วนปัจจัยลบต่อราคาทองคำ นักลงทุนกังวลการขายทำกำไรของธนาคารกลางและกองทุนต่างๆ
การลงทุนทองคำในเดือน ส.ค.63 ผู้ค้าทองคำรายใหญ่ให้ความเห็นว่า ราคาทองคำในระยะยาวยังคงมีโอกาสปรับตัวสูงขึ้น จากแนวโน้มการแพร่ระบาดของเชื้อไวรัสโควิด-19 เริ่มส่งผลต่อระบบเศรษฐกิจทั่วโลก และปัญหาความขัดแย้งระหว่างสหรัฐฯ และจีน
ทั้งนี้ ราคาทองคำยังคงมีความผันผวน เนื่องจากราคาแกว่งตัวในระดับสูง และการเคลื่อนไหวของราคาทองคำได้ทำสถิติสูงสุดเป็นประวัติการณ์ครั้งใหม่อย่างต่อเนื่อง ดังนั้น นักลงทุนควรติดตามการเคลื่อนไหวของราคาทองคำอย่างใกล้ชิด รวมทั้งปัจจัยที่ส่งผลต่อราคาทองคำ เพื่อเป็นการวางแผนการลงทุนล่วงหน้า
สำหรับการคาดการณ์ราคาทองคำในเดือน ส.ค.63 ของผู้ประกอบกิจการค้าทองคำรายใหญ่มีมุมมองดังนี้ Gold Spot ให้กรอบเฉลี่ยบริเวณ 1,886 – 2,101 ดอลลาร์สหรัฐฯ ต่อออนซ์ ด้านราคาทองคำแท่งในประเทศความบริสุทธิ์ 96.5% ให้กรอบเฉลี่ยบริเวณ 28,400-30,800 บาทต่อน้ำหนัก 1 บาททองคำ และด้านค่าเงินบาทให้กรอบเฉลี่ยบริเวณ 30.86-31.89 บาทต่อดอลลาร์สหรัฐฯ